Laeva 02.05.2017 nr …

**Avaliku enampakkumise korraldamine vallavara võõrandamiseks**

Laeva vallale kuulub korteriomand asukohaga Masti tee 4-20 (2-toaline, 46,10 m2). Laeva vallal puudub põhjendatud vajadus Masti tee 4-20 korterit omada ning sellesse investeerida. 2017. aasta esimeses pooles lõpeb Väänikvere tee 7 paikneva eluhoone rekonstrueerimine Laeva sotsiaalmajaks. Väänikvere tee 7 paiknevas sotsiaalmajas on kokku 10 korterit, kuhu edaspidi on võimalik paigutada sotsiaalkorterit vajavad pered või üksikisikud. Seega pole Masti tee 4-20 asuv korter avalikuks otstarbeks ega valitsemise otstarbeks vajalik. Korteri üürnik on esitanud avalduse, mille kohaselt ta soovib korteri üürilepingu lõpetada alates 01.06.2017.

Laeva Vallavolikogu 30.03.2010 määruse nr 6 „Laeva vallavara valitsemise kord“ § 35 lõike 2 punkti 1 järgi võib vallavara võõrandada, kui vallavara ei ole enam avalikuks otstarbeks ega valitsemise otstarbeks vajalik. Vastavalt Laeva vallavara valitsemise korra § 37 punktile 1 otsustab vallavara võõrandamise volikogu, kui vallavara bilansiline jääkväärtus ületab 3200 eurot. Korteri bilansiline jääkväärtus on 7383,52 eurot.

2017. aasta jaanuaris Domus Kinnisvara kutselise hindaja Kaisa Hiire poolt koostatud hindamisakti kohaselt on Masti tee 4-20 korter remonti vajav ning selle turuväärtus on 13 000 eurot. Korteri võõrandamisel lisandub alghinnale hindamisakti maksumus 150 eurot.

Lähtudes ülaltoodust ning võttes aluseks Laeva Vallavolikogu 30. märtsi 2010 määruse nr 6 „Laeva vallavara valitsemise kord“ § 35 lõige 2 punkti 1, § 36 p 1, § 37 p 1, § 46, Laeva Vallavolikogu

**o t s u s t a b:**

1. Võõrandada avalikul kirjalikul enampakkumisel korteriomand **Masti tee 4-20** (reg osa nr 3448804, katastritunnus 38301:002:0010, pindala 2224 m2, maa sihtotstarve elamumaa; 461/14868 mõttelist osa kinnistust ja reaalosa eluruum nr 20, mille üldpind on 46,10 m2).
2. Enampakkumise korraldab vallavarakomisjon järgmistel tingimustel:
   1. Alghind on 13 150 eurot.
   2. Osavõtutasu suurus on 10 eurot ja tagatisraha suurus 640 eurot, mis tuleb kanda Laeva Vallavalitsuse arveldusarvele EE172200001120136293 IBAN (Swedbank). Mittevõitnud osalejatele tagastatakse makstud tagatisraha 15 päeva jooksul enampakkumise toimumise päevale järgnevast päevast arvates. Isikule, kes põhjustas enampakkumise nurjumise või tulemuste kinnitamata jätmise, tagatisraha ei tagastata.
   3. Pakkumise esitamise tähtaeg on 05.06.2017. a. kell 12:00. Pakkumised esitatakse kirjalikult Laeva vallavalitsusse aadressil Väänikvere tee 8, Laeva küla, Laeva vald, Tartu maakond 60608 kinnises ümbrikus, millel on märgusõna „Masti tee 4-20 korter“
   4. Pakkumine peab sisaldama:
      1. täielikke andmeid pakkuja kohta (füüsilise isiku puhul nimi, isikukood või sünniaeg, elukoht ja aadress; juriidilise isiku puhul nimi, registrikood ja asukoht) ja kontaktisiku sidevahendi numbrit;
      2. nõusolekut müüdava vara ostmiseks enampakkumisel kehtestatud tingimustel;
      3. dokumenti osalemistasu ja tagatisraha tasumise kohta;
      4. sõnade ja numbritega kirjutatud pakutud ostuhinda;
      5. pakkumise tegemise kuupäeva, esitaja allkirja, esindaja puhul volikirja;
      6. pakkuja või pakkuja esindaja kinnitused selle kohta, et ta on tutvunud varaga ega oma pretensioone.
   5. Pakkumised avatakse 05.06.2017. a. kell 13:00 Laeva Vallavalitsuses.
   6. Varaga tutvumine tuleb eelnevalt kooskõlastada majandusspetsialist Tiit Sanglaga, tel 505 7340.
   7. Ostuhind on enampakkumise võitjaks kinnitatud pakkuja pakkumishind.
   8. Enampakkumise võitjaga sõlmitakse ostu-müügi leping ühe kuu jooksul enampakkumise tulemuste kinnitamise päevast arvates.
   9. Lepingu sõlmimisega mittemõjuvatel põhjustel viivitamisega kaotab enampakkumise võitja õiguse lepingut sõlmida ja talle ei tagastata tagatisraha.
   10. Lepingu sõlmimisel muutub tagatisraha lepingujärgseks makseks ja selles ulatuses tehakse tasaarvestus.
   11. Lepingu sõlmimise kulud kannab ostja (sh riigilõivu ja notari tasu).
3. Otsus jõustub teatavakstegemisest.
4. Otsust on võimalik vaidlustada 30 päeva jooksul haldusakti teatavakstegemisest, esitades vaide Laeva Vallavolikogule haldusmenetluse seaduses sätestatud korras või kaebuse Tartu Halduskohtusse halduskohtumenetluse seadustikus sätestatud korras.

Külli Suvi

Vallavolikogu esimees

# SELETUSKIRI

otsuse eelnõule **“Avaliku enampakkumise korraldamine vallavara võõrandamiseks“**

**Sissejuhatus**

Laeva vallale kuulub Laeva külas korter asukohaga Masti tee 4-20. Korter pole avalikuks otstarbeks ega valitsemise otstarbeks vajalik. 2017. aasta jaanuaris Domus Kinnisvara kutselise hindaja Kaisa Hiire poolt koostatud hindamisakti kohaselt on Masti tee 4-20 korteri turuväärtuseks 13 000 eurot. Koreteri alghinnale lisandub hindmisakti maksumus. Masti tee 4-20 korter (2-toaline) on hindamisakti kohaselt remonti vajav.

## Eelnõu eesmärk

Masti tee 4-20 korteri müümine avalikul kirjalikul enampakkumisel.

## Eelnõu juriidiline alus

Lähtudes ülaltoodust ning võttes aluseks Laeva Vallavolikogu 30. märtsi 2010 määruse nr 6 „Laeva vallavara valitsemise kord“ § 35 lõige 2 punkti 1,

Laeva Vallavolikogu 30.03.2010 määrus nr 6 „Laeva vallavara valitsemise kord“

§ 35 lg 2 p 1

§ 35. Vallavara võõrandamine

(2) Vallavara võib võõrandada, kui:

1) vallavara ei ole enam avalikuks otstarbeks ega valitsemise otstarbeks vajalik;

§ 36. Vallavara võõrandamise viisid

Vallavara võõrandatakse:

1) avaliku enampakkumise korras;

§ 37. Vallavara võõrandamise otsustamine

Vallavara võõrandamise otsustab:

1) volikogu, kui vallavara bilansiline jääkväärtus ületab 50 000 krooni (3 200 EUR);

§ 46. Avaliku enampakkumise teade

Avaliku enampakkumise kohta avaldatakse teade valla koduleheküljel ja vajadusel ühes üleriigilises ajalehes vähemalt 15 päeva enne enampakkumise toimumist ning vastavas otsuses või korralduses ning teates tuleb märkida:

1) müüdava vara nimetus ja asukoht;

2) kinnisvara puhul ka maatüki suurus ja sihtotstarve;

3) aktsiate ja osade müügi korral aktsiaseltsi nimi, asukoht, registrikood, müüdavate aktsiate arv, liik, nimiväärtus ja protsent aktsiate koguarvust; osaühingu puhul osade arv, osa suurus ja osakapitali suurus;

4) vara mõttelise osa müümisel kaasomaniku õigused;

5) müügi korraldaja;

6) enampakkumise läbiviimise vorm (suuline, kirjalik);

7) müügi alghind;

8) suulise enampakkumise korral selle toimumise aeg ja koht;

9) kirjaliku enampakkumise korral pakkumiste esitamise koht, tähtaeg ja kord ning pakkumiste avamise koht, päev ja kellaaeg;

10) osavõtutasu ja tagatisraha suurus ning selle tasumise kord;

11) millal ja kus saab vara müügitingimustega tutvuda;

12) ostuhinna tasumise kord ja tähtajad ning järelmaksuga ostuhinna tasumise korral nõutavad lepingu täitmise tagatised.

Vallavalitsus arutas käesolevat eelnõud 19.04.2017 istungil ja otsustas selle suunata volikokku.